Franza v Irlanda Franza u r-Repubblika tal-Irlanda se jkunu qed jiltaqgħu kontra xulxin illum wara nofsinhar fil-fażi tal-aħħar 16 fi Stade Olympique Lyonnais. It-tim ta' Franza għadu mhux megħlub fl-istadju tal-gruppi f'dawn il-kompetizzjoni wara li rebħu 2-0 kontra r-Rumanija fl-ewwel logħba tagħhom, rebħu lit-tim tal-Albanija bl-istess iskor, u fl-aħħar logħba tal-gruppi spiċċaw f'parità mal-Iżvizzera li għadhom kif lagħbu lbieraħ kontra l-Polonja. Żgur li t-tir ta' Didier Deschamps hu li t-tim tiegħu jibqa' mhux megħlub u b'hekk ikun jista' jgħaddi għall-kwarti tal-finali. Min-naħa l-oħra, it-tim tal-Irlanda, immexxi minn Martin O'Neill u Roy Keane, kienu fost dawk l-erba' timijiet li għaddew bħala wieħed mill-aħjar tim li spiċċaw fit-tielet post. L-esperjenza tagħhom fl-istadju tal-gruppi kienet waħda mżewqa minn kollox, hekk kif esperjenza draw, telfa u rebħa. Fil-fatt, fl-ewwel logħba kontra l-Iżvezja huwa spiċċa f'parità, fit-tieni logħba huma kienu umiljati mill-Belġju, u fl-aħħar logħba rnexxielhom isibu gowl lejn l-aħħar kontra l-Italja, li kienet biżżejjed biex jipproggressaw għar-rawnd li jmiss. F'għajnejn ħafna, il-kowċ ta' Franza Didier Deschamps għamel żball fl-istadju tal-gruppi hekk kif, minn logħba għal-logħba, biddel ħafna mill-ewwel ħdax fit-tliet logħbiet li lagħbu s'issa. Din id-darba, iżda, ma jistgħux jaffordjaw li jitilfu u għalhekk Deschamps huwa mistenni li jibda bl-aħjar ħdax possibbli fil-grawnd. Fil-fatt, Paul Pogba, Antoine Griezmann u Dimitry Payet kollha mistennija li jibdew illum f'formazzjoni ta' 4-3-3. Min-naħa l-oħra, it-tim tal-Irlanda se jkollu nieqes lill-attakkant ta' Stoke Jonathan Walters li għadu jinsabu indispost wara injury li sofra fl-ewwel logħba tal-grupp kontra l-Iżvezja. Madankollu, Martin O'Neill mistenni jibda bl-istess ħdax-il plejer li bdew kontra l-Italja nhar l-Erbgħa li għadda, liema logħba kienet kruċjali biex waslu sa dan l-istadju f'dawn il-Kampjonati Ewropej. Mil-lat ta' storja, il-logħob bejn dawn iż-żewġ timijiet minn dejjem kienu missielta ferm. B'kollox lagħbu sittax-il darba kontra xulxin bejn f'ħames logħbiet minnhom spiċċaw fi draw, it-tim ta' Franza rebaħ sebgħa, filwaqt li dak tal-Irlanda rebaħ erbgħa. Ġermanja v Slovakkja Fit-tieni logħba li hemm illum, u li se tintlagħab fis-6pm, hija dik bejn il-Ġermanja u l-Islovakkja u se tkun qed tintlagħab fi Stade Pierre-Mauroy f'Lille. Ir-rebbieħa tat-Tazza tad-Dinja spiċċaw l-ewwel fil-grupp tagħhom b'żewġ rebħiet u draw. Madankollu, il-prestazzjonijiet tagħhom xejn ma kienu konvinċenti u dan minħabba li l-attakk tagħhom, s'issa, jidher li huwa fqir. Fil-fatt, il-kowċ tat-tim Ġermaniż Joachim Low għandu wġigħ ta' ras kbira quddiemu minħabba li t-tim tiegħu se jilgħab kontra l-Islovakkja, tim li kienu għelibhom f'partita ta' ħbiberija ftit taż-żmien ilu, proprju fl-aħħar ġimgħa ta' Mejju. Min-naħa l-oħra, it-tim tal-Islovakkja kkwalifika għal mal-aħħar sittax, ukoll, bħala wieħed mill-aħjar timijiet li spiċċaw fit-tielet post, b'total ta' erba' punti minn tliet logħbiet. B'sorpriża huma tilfu 2-1 kontra t-tim ta' Wales, iżda wara rnexxielhom jegħlbu lir-Russja bl-istess skor u draw ta' mingħajr gowls kontra tal-Ingliżi. Kollox ma' kollox, it-tim tal-Islovakkja huwa li kapaċi jilgħab futubol sabiħ, iżda fl-istess ħin ukoll, jista' jkun vulnerabbli malajr. Għall-Ġermanja mistenni jirritorna d-difensur ta' Bayern Munich Mats Hummels, madankollu sieħbu fil-qalba tad-difiża Jerome Boateng għadu dubjuż wara li qala' daqqa fl-aħħar logħba li lagħab dan it-tim. Mil-lat ta' formazzjoni, il-kowċ Joachim Low mhuwiex xi wieħed li jħobb jibdel spiss il-plejers u s-sistema. Għalhekk huwa mistenni li jibda bl-istess plejers li lagħbu fl-aħħar logħba tal-gruppi kontra l-Irlanda ta' Fuq, kif ukoll bl-istess formazzjoni. Min-naħa l-oħra, it-tim tal-Islovakkja għandu lid-difensuri Tomas Hubocan u Dusan Svento dubjużi, filwaqt li l-attakkant Robert Mak għandu inċert jekk jistax ikun tajjeb għal-logħob fil-ħin. Riċentament, dawn it-timijiet iltaqgħu kontra xulxin f'logħba ta' ħbiberija bi tħejjija għall-Euro 2016 f'Mejju li għadda fejn it-tim Slovak dawwar telfa f'rebħa wara li sab ruħu minn taħt u b'hekk rebħu l-logħba bl-iskor ta' 3-1. Għalhekk, mill-ħames konfronti bejn iż-żewġ nazzjonijiet, ftit hemm x'tagħżel hekk kif il-Ġermanja rebħu tlieta u l-Islovakkja rebħu tnejn. Ungerija v Belġju L-aħħar logħba li hemm illum fid-9pm u li se tintlagħab fl-Istadium Municipal, hija dik bejn l-Ungerija u l-Belġju. Il-Belġju se jkun qed jilgħab kontra r-rebbieħ ta' grupp F, dak tal-Ungerija, hekk kif qed jimmiraw li jirbħu t-tielet logħba infila u clean sheet f'din l-edizzjoni tal-Kampjonati Ewropej. Il-Belġju bdew dan it-tournament b'telfa ta' 2-0 kontra t-Taljani, telfa li spiċċat swithom l-ewwel post fil-grupp tagħhom. Madankollu, żgur li servithom ta' tbeżbiża hekk kif rebħu żewġ logħbiet ta' wara bl-iskor ta' 3-0 u 1-0 kontra l-Irlanda ta' Fuq u l-Iżvezja rispettivament. Il-plejers Belġjani se jkunu qed jagħmlu dak kollu possibbli biex jirbħu din il-logħba u biex b'hekk jakkwista l-ewwel rebħa tagħhom f'dan l-istadju għall-ewwel darba mill-Kampjonati Ewropej tal-1980. Sadanittant ir-rebħa tal-Ungerija ta' 2-0 kontra l-Awstrija fl-ewwel logħba tagħhom fl-istadju tal-gruppi wittiet it-triq biex jirbħu dan il-grupp, wara li mbagħad ġew draw kemm mal-Iżlanda kif ukoll mal-Portugall. Mil-logħob li ntlagħbu s'issa, it-tim tal-Ungerija jidher għandu bażi qawwija ta' segwaċi warajh u żgur li ma jixtiqx jiddiżappuntahom. Il-Belġjani qatt ma ġew megħluba mill-Ungeriżi fil-ħames darbiet li ltaqgħu kontra xulxin. Fil-fatt, il-Belġjani rebħu erba' konfront u l-konfront l-ieħor spiċċa f'parità. Bħalissa t-tim tal-Belġju, għalhekk, rebaħ tliet darbiet infila lill-Ungerija u fl-aħħar tliet konfronti bejniethom, il-Belġju skurjaw mill-inqas żewġ gowls. Dawn iż-żewġ timijiet iltaqgħu darba f'kampjonati Ewropej u dan kien proprju fl-1972, fejn il-Belġju kienu għelbu lill-Ungerija bl-iskor ta' 2-1. L-esperjenza tal-Ungerija s'issa f'dan it-tournament kienet qisha hekk kif għadhom mhux megħluba mil-logħob li lagħbu s'issa. Madankollu, huma underdogs kbar f'dan il-konfront kontra l-Belġju li għandhom talenti fuq quddiem bħal Eden Hazard, Kevin de Bruyne u Romelu Lukaku. Ħafna mill-pubbliku qed jistenna li se tkun rebħa faċli għall-Belġju, iżda l-Ungerija m'għandhomx jiġu diskreditati minn daqshekk kmieni, wara l-prestazzjoni tajba li kellhom kontra l-Portugall, fejn irnexxielhom jiskurjaw tliet gowls. Fi kliem ieħor, il-logħba tista' tmur fuq kull naħa.